24 Augustus 2018 00:01
Christo Scholtz en John Block ten tyde van hul verhoor. Foto: Emile Hendricks
Die tronkstraf van 15 jaar vir John Block, gewese Noord-Kaapse ANC-leier en LUR vir ekonomiese sake, en die Gautengse sakeman, Christo Scholtz, behoort vir skelm politici én sakelui 'n les en waarskuwing te wees. Die ANC moet ook kennis neem van die appèlhofuitspraak én vonnis van sy hoë lid wat eens vir die Noord-Kaapse premierskap geoormerk was.
Die volbank appèlregters wat Maandag die vonnisse bekragtig het, het dit onomwonde gestel dat Block en Scholtz, direkteur van die Trifecta-maatskappy, van beter moes geweet het.
Block het sy politieke magsposisie misbruik en homself deur korrupsie verryk. Die minimum-vonnis van 15 jaar is 'n ondubbelsinnige boodskap dat korrupsie deur politici in hoë poste nié geduld sal word nie, het die regters gesê.
In Block se geval het die wiel van geregtigheid volsirkel gedraai. Van 'n magtige politikus het hy tot 'n gevangene geval.
Die tragiek is die magsmisbruik en selfverryking in die Trifecta-sage is 'n druppel aan die emmer.
Die tragiek is die magsmisbruik en selfverryking in die Trifecta-sage is 'n druppel aan die emmer. Magsmisbruik en korrupsie deur invloedryke ampsdraers duur landwyd voort, ondanks enkele suksesvolle vervolgings soos hierdie en pres. Cyril Ramaphosa se skoonmaak- en regrukaksies in die regering en verwante instellings.
Die ANC het met sy aanstelling en beskerming van meestal onbekwame maar gedienstige kaders die teelaarde hiervoor geskep. Die netwerk van stropery het in die staatskapings-era onder oudpres. Jacob Zuma gefloreer.
Net soos Zuma en ander hoë meelopers in verdagte konkelary tot die bitter einde in partygeledere beskerm is, is John Block vir te lank gepamperlang en in sy leiersposte aangehou.
Die ou verskoning van "onskuldig totdat skuld bewys is", knou die party se geloofwaardigheid en kom die land duur te staan. In 'n ware demokrasie word van ampsdraers onder verdenking verwag om hul poste summier te ontruim sodat die staat onaangetas bly.
Korrupsie moet uitgeroei word, het pres. Cyril Ramaphosa vandeesweek in die parlement gesê.
Dit sou net met welslae kon geskied indien skuldiges, soos in die geval van Block, ongeag hul politieke bande aan die pen ry.